CELEX: 32010R0583
Language: lt
Date: 2010-07-01 00:00:00
Title: 2010 m. liepos 1 d. Komisijos reglamentas (ES) Nr. 583/2010 kuriuo įgyvendinamos Europos Parlamento ir Tarybos direktyvos 2009/65/EB nuostatos dėl pagrindinės informacijos investuotojams ir dėl sąlygų, kurių reikia laikytis teikiant pagrindinę informaciją investuotojams ar prospektą patvariojoje laikmenoje, išskyrus popierių, arba svetainėje  (Tekstas svarbus EEE)

10.7.2010   
            
            
               LT
            
            
               Europos Sąjungos oficialusis leidinys
            
            
               L 176/1
            
         KOMISIJOS REGLAMENTAS (ES) Nr. 583/2010
   2010 m. liepos 1 d.
   kuriuo įgyvendinamos Europos Parlamento ir Tarybos direktyvos 2009/65/EB nuostatos dėl pagrindinės informacijos investuotojams ir dėl sąlygų, kurių reikia laikytis teikiant pagrindinę informaciją investuotojams ar prospektą patvariojoje laikmenoje, išskyrus popierių, arba svetainėje
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos direktyvą 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (1), ypač į jos 75 straipsnio 4 dalį, 78 straipsnio 7 dalį ir 81 straipsnio 2 dalį,
   kadangi:
   
               (1)
            
            
               Direktyvoje 2009/65/EB nurodyti pagrindiniai principai, kuriais reikėtų vadovautis rengiant ir teikiant pagrindinę informaciją investuotojams, įskaitant reikalavimus, susijusius su jos forma ir pateikimu, tikslais, pagrindiniais atskleistinos informacijos elementais, taip pat reikalavimus, kas ir kam turėtų teikti informaciją ir kokius metodus tam reikėtų naudoti. Išsamius turinio ir formos reikalavimus numatyta toliau tikslinti parengiant įgyvendinimo priemones, kurios turėtų būti pakankamai konkrečios siekiant užtikrinti, kad investuotojai gautų jiems būtiną informaciją apie konkrečias fondų struktūras.
            
         
               (2)
            
            
               Teisės akto forma – reglamentas – pasirinkta pagrįstai, nes tik tokiu teisės aktu galima užtikrinti, kad būtų suderintas visas pagrindinės informacijos investuotojams turinys. Be to, pagrindinės informacijos investuotojams dokumentas bus veiksmingesnis, jei jam taikomi reikalavimai bus vienodi visose valstybėse narėse. Suderinta atskleistinos informacijos formos ir turinio tvarka, kurią taikant bus užtikrinama, kad informacija apie investavimo galimybes KIPVPS rinkoje būtų nuosekli ir palyginama, turėtų būti naudinga visoms suinteresuotosioms šalims.
            
         
               (3)
            
            
               Tam tikrais atvejais pagrindinę informaciją investuotojams galima pateikti veiksmingiau, kai pagrindinės informacijos investuotojams dokumentas pateikiamas svetainėje arba kai jis pridedamas prie kito potencialiam investuotojui pateikiamo dokumento. Tačiau šiais atvejais dėl konteksto, kuriame pateikiamas pagrindinės informacijos investuotojams dokumentas, neturėtų sumažėti to dokumento reikšmė arba nebūtų leidžiama suprasti, kad tas dokumentas – reklaminės literatūros dalis ar kad kartu pateikiama reklaminė literatūra mažmeniniam investuotojui yra tokia pat svarbi arba svarbesnė.
            
         
               (4)
            
            
               Būtina užtikrinti, kad informacijos turinys būtų aktualus, struktūra logiška, o kalba tinkama mažmeniniams investuotojams. Siekiant spręsti šiuos klausimus, šiuo reglamentu reikėtų užtikrinti, kad pagrindinės informacijos investuotojams dokumento forma, pateikimas ir vartojamos kalbos kokybė bei pobūdis būtų tokie, kad sudomintų investuotojus ir sudarytų sąlygas lengviau palyginti informaciją. Šiuo reglamentu siekiama užtikrinti dokumento formos nuoseklumą, įskaitant bendrą informacijos pateikimo tvarką ir vienodas antraštes.
            
         
               (5)
            
            
               Šiame reglamente nurodomas informacijos apie KIPVPS investavimo tikslus ir politiką turinys, kad investuotojai galėtų lengvai suprasti, ar tikėtina, kad fondas tiks jų poreikiams. Dėl šios priežasties pateikiant informaciją reikėtų nurodyti, ar grąžos galima tikėtis kapitalo prieaugio ar pajamų išmokėjimo forma, ar jomis abiem. Investavimo politikos apraše investuotojui reikėtų nurodyti, kokie bendrieji KIPVPS tikslai ir kaip juos ketinama pasiekti. Kalbant apie finansines priemones, į kurias bus investuojama, reikia paminėti ne visas galimas ir tinkamas priemones, o tik tas, kurios gali daryti reikšmingą poveikį KIPVPS veiklos rezultatams.
            
         
               (6)
            
            
               Šiame reglamente nustatomos išsamios informacijos apie rizikos ir grąžos pobūdį pateikimo taisyklės, reikalaujant naudoti sintetinį rodiklį ir nurodant, koks turi būti aprašomųjų paaiškinimų apie patį rodiklį ir riziką, kuri skaičiuojant rodiklį neįvertinama, bet gali turėti reikšmingą poveikį KIPVPS rizikos ir grąžos pobūdžiui, turinys. Taikant sintetinio rodiklio taisykles reikėtų atsižvelgti į to rodiklio skaičiavimo metodiką, kurią rengia kompetentingos institucijos dirbdamos Europos vertybinių popierių rinkos priežiūros institucijų komitete. Kiekvienu konkrečiu atveju valdymo įmonė turėtų nuspręsti, kokią konkrečią riziką reikėtų atskleisti, analizuodama atitinkamas kiekvieno fondo ypatybes ir atsižvelgdama į poreikį užtikrinti, kad dokumente nebūtų per daug informacijos, kurią mažmeniniams investuotojams bus sunku suprasti. Be to, aprašomasis rizikos ir grąžos pobūdžio paaiškinimas turėtų būti ribotos apimties, kad neužimtų per daug vietos pagrindinės informacijos investuotojams dokumente. Turėtų būti galimybė dokumente pateikti kryžmines nuorodas į KIPVPS prospektą, kuriame pateikta išsami informacija apie jo riziką.
            
         
               (7)
            
            
               Reikėtų užtikrinti, kad rizikos paaiškinimas pagrindinės informacijos investuotojams dokumente atitiktų valdymo įmonės su rizikos valdymu susijusius vidaus procesus, nustatytus pagal 2010 m. liepos 1 d. Komisijos direktyvą 2010/43/ES, kuria įgyvendinamos Europos Parlamento ir Tarybos direktyvos 2009/65/EB nuostatos dėl organizacinių reikalavimų, interesų konfliktų, veiklos vykdymo, rizikos valdymo ir dėl depozitoriumo ir valdymo įmonės susitarimo turinio (2). Pavyzdžiui, šiai atitikčiai užtikrinti nuolatinę rizikos valdymo funkciją atliekantiems asmenims tam tikrais atvejais reikėtų suteikti galimybę peržiūrėti rizikos ir grąžos pobūdžio skirsnį pagrindinės informacijos investuotojams dokumente ir pateikti pastabas.
            
         
               (8)
            
            
               Šiame reglamente nurodyta bendra informacijos apie mokesčius, įskaitant atitinkamus įspėjimus, pateikimo ir paaiškinimo forma, kad investuotojai būtų tinkamai informuojami apie mokesčius, kuriuos turės sumokėti, ir apie jų dalį, palyginti su faktiškai į fondą investuoto kapitalo suma. Taikant šias taisykles reikėtų atsižvelgti į kompetentingų institucijų darbą Europos vertybinių popierių rinkos priežiūros institucijų komitete rengiant mokesčių skaičiavimo metodiką.
            
         
               (9)
            
            
               Išsamios taisyklės dėl informacijos apie ankstesnės veiklos rezultatus pateikimo grindžiamos tokios informacijos reikalavimais 2004 m. balandžio 21 d. Europos Parlamento ir Tarybos direktyvoje 2004/39/EB dėl finansinių priemonių rinkų, iš dalies keičiančioje Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinančioje Tarybos direktyvą 93/22/EEB (3). Šiuo reglamentu papildomos Direktyvos 2004/39/EB taisyklės įtraukiant specialius reikalavimus, būtinus siekiant suderinti informaciją, kad būtų lengviau palyginti skirtingus pagrindinės informacijos investuotojams dokumentus. Visų pirma šiame reglamente nurodyta, kad juostinės diagramos forma reikia pateikti tik grynąją metinę grąžą. Tam tikrus juostinės diagramos pateikimo aspektus, įskaitant ribotas aplinkybes, kuriomis būtų galima naudoti modeliavimo duomenis, reikėtų reglamentuoti.
            
         
               (10)
            
            
               Reikėtų pripažinti, kad kryžminės nuorodos į informaciją galėtų būti naudingos investuotojui, bet labai svarbu užtikrinti, kad pagrindinės informacijos investuotojams dokumente būtų pateikta visa informacija, būtina investuotojui, kad jis suprastų esminius KIPVPS aspektus. Jei kryžminės nuorodos daromos ne į prospektą ir periodines ataskaitas, o į kitus informacijos šaltinius, reikėtų aiškiai nurodyti, kad prospektas ir periodinės ataskaitos yra svarbiausi papildomos informacijos investuotojams šaltiniai, ir kryžminės nuorodos neturėtų sumenkinti jų svarbos.
            
         
               (11)
            
            
               Pagrindinės informacijos investuotojams dokumentas turėtų būti atitinkamai peržiūrimas ir tikslinamas taip dažnai, kaip to reikia siekiant užtikrinti, kad jis nuolat atitiktų Direktyvos 2009/65/EB 78 straipsnio 2 dalyje ir 79 straipsnio 1 dalyje nurodytus pagrindinės informacijos investuotojams reikalavimus. Vadovaudamosi gera praktika, valdymo įmonės turėtų peržiūrėti pagrindinės informacijos investuotojams dokumentą prieš imdamosi bet kokios iniciatyvos, kurią įgyvendinus fondo investicinių vienetų greičiausiai įsigytų daug naujų investuotojų.
            
         
               (12)
            
            
               Pagrindinės informacijos investuotojams formą ar turinį gali reikėti pritaikyti konkretiems atvejams. Todėl šiame reglamente visiems KIPVPS taikomos bendrosios taisyklės pritaikomos taip, kad būtų atsižvelgta į specifinę tam tikrų tipų KIPVPS situaciją, visų pirma tų KIPVPS, kurie turi skirtingų investicinių padalinių ar skirtingų klasių akcijų, priklauso fondų fondo struktūroms, finansuojamųjų ir finansuojančiųjų fondų struktūroms ir kurie yra struktūrizuoti, kaip antai apsaugoto kapitalo ar panašūs KIPVPS.
            
         
               (13)
            
            
               Skirtingų klasių akcijų turinčio KIPVPS nereikėtų įpareigoti parengti kiekvienai akcijų klasei skirtą atskirą pagrindinės informacijos investuotojams dokumentą, jei nepažeidžiami investuotojų interesai. Dviejų ar daugiau klasių informaciją galima pateikti viename pagrindinės informacijos investuotojams dokumente tik tuo atveju, jei dėl to dokumentas netampa pernelyg sudėtingas ar perkrautas informacija. Taip pat galima pasirinkti reprezentatyvią klasę, bet tik tais atvejais, kai klasės pakankamai panašios, kad informacija apie reprezentatyvią klasę būtų teisinga, aiški ir neklaidinanti reprezentuojamos klasės atžvilgiu. Sprendžiant, ar naudojant reprezentatyvią klasę informacija yra teisinga, aiški ir neklaidinanti, reikėtų atsižvelgti į KIPVPS ypatybes, kiekvienos klasės skirtumų pobūdį ir kiekvienam investuotojui ar investuotojų grupei siūlomas pasirinkimo galimybes.
            
         
               (14)
            
            
               Fondų fondo atveju užtikrinama tinkama informacijos apie KIPVPS, į kurį investuoja investuotojas, ir informacijos apie kitus kolektyvinio investavimo subjektus, į kuriuos investuoja KIPVPS, pusiausvyra. Todėl fondų fondo pagrindinės informacijos investuotojams dokumentas turėtų būti rengiamas remiantis prielaida, kad investuotojas nenori ar neturi būti išsamiai informuojamas apie atskirus kiekvieno kito kolektyvinio investavimo subjekto, į kuriuos investuoja KIPVPS ir kurie, jei KIPVPS aktyviai valdomas, bet kokiu atveju greičiausiai kartais keisis, požymius. Tačiau siekiant, kad pagrindinės informacijos investuotojams dokumente būtų veiksmingai atskleista informacija apie fondų fondo tikslus ir investavimo politiką, rizikos veiksnius ir mokesčių struktūrą, kitų fondų, į kuriuos jis investuoja, ypatybės turėtų būti skaidrios.
            
         
               (15)
            
            
               Finansuojamųjų ir finansuojančiųjų subjektų struktūrų atveju finansuojančiojo KIPVPS rizikos ir grąžos pobūdžio aprašas neturėtų reikšmingai skirtis nuo aprašo, pateikto atitinkamame finansuojamojo KIPVPS pagrindinės informacijos investuotojams dokumento skirsnyje, kad finansuojantysis KIPVPS prireikus galėtų nukopijuoti informaciją iš finansuojamojo KIPVPS pagrindinės informacijos investuotojams dokumento. Tačiau šią informaciją reikėtų papildyti tinkamais teiginiais arba tinkamai pritaikyti tais atvejais, kai dėl finansuojančiojo subjekto turimo papildomo turto galėtų keistis rizikos pobūdis, palyginti su finansuojamojo subjekto rizikos pobūdžiu, atsižvelgiant į šiam papildomam turtui būdingą riziką, pavyzdžiui, tais atvejais, kai naudojamos išvestinės finansinės priemonės. Informaciją apie bendras investavimo į finansuojantįjį ir finansuojamąjį subjektus išlaidas reikėtų atskleisti finansuojančiojo subjekto investuotojams.
            
         
               (16)
            
            
               Struktūrizuotojo KIPVPS, kaip antai apsaugoto kapitalo ir kito panašaus KIPVPS, atveju vietoj informacijos apie ankstesnės veiklos rezultatus reikalaujama pateikti perspektyvinius veiklos rezultatų scenarijus. Rengiant perspektyvinius veiklos rezultatų scenarijus numatoma fondo grąža apskaičiuojama palankiomis, nepalankiomis ir neutraliomis hipotetinėmis rinkos sąlygomis. Šiuos scenarijus reikėtų pasirinkti taip, kad būtų galima veiksmingai iliustruoti visus taikant formulę galimus gauti rezultatus.
            
         
               (17)
            
            
               Kai pagrindinę informaciją investuotojams ir prospektą reikia pateikti patvariojoje laikmenoje, išskyrus popierių, arba svetainėje, investuotojams apsaugoti būtina imtis papildomų saugos priemonių, siekiant užtikrinti, kad investuotojai gautų informaciją jų poreikius atitinkančia forma, ir kartu siekiant išlaikyti teikiamos informacijos vientisumą, užkirsti kelią pakeitimams, dėl kurių ją būtų sunkiau suprasti ar sumažėtų jos naudingumas, ir užtikrinti, kad informacija negalėtų manipuliuoti ar jos keisti tam leidimo neturintys asmenys. Šiame reglamente daroma nuoroda į taisykles dėl patvariosios laikmenos, nustatytas 2006 m. rugpjūčio 10 d. Komisijos direktyvoje 2006/73/EB, kuria įgyvendinama Europos Parlamento ir Tarybos direktyva 2004/39/EB dėl investicinių įmonių organizacinių reikalavimų ir veiklos sąlygų bei toje direktyvoje apibrėžti terminai (4), siekiant užtikrinti vienodas sąlygas investuotojams ir vienodas konkurencijos sąlygas finansų sektoriui.
            
         
               (18)
            
            
               Siekiant sudaryti sąlygas valdymo įmonėms ir investicinėms bendrovėms veiksmingai ir rezultatyviai prisitaikyti prie naujų reikalavimų, pateiktų šiame reglamente, šio reglamento taikymo pradžios datą reikėtų suderinti su Direktyvos 2009/65/EB perkėlimo į nacionalinę teisę data.
            
         
               (19)
            
            
               Techniniais klausimais konsultuotasi su Europos vertybinių popierių rinkos priežiūros institucijų komitetu, įsteigtu Komisijos sprendimu 2009/77/EB (5).
            
         
               (20)
            
            
               Šiame reglamente numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ REGLAMENTĄ:
   I SKYRIUS
   DALYKAS IR BENDRIEJI PRINCIPAI
   1 straipsnis
   Dalykas
   Šiame reglamente nustatomos išsamios Direktyvos 2009/65/EB 75 straipsnio 2 dalies, 78 straipsnio 2–5 dalių ir 81 straipsnio 1 dalies įgyvendinimo taisyklės.
   2 straipsnis
   Bendrieji principai
   1.   Šiame reglamente nustatyti reikalavimai taikomi visoms valdymo įmonėms kiekvieno jų valdomo KIPVPS atžvilgiu.
   2.   Šis reglamentas taikomas visoms investicinėms bendrovėms, kurios nepaskyrė pagal Direktyvą 2009/65/EB įgaliotos valdymo įmonės.
   3 straipsnis
   Pagrindinės informacijos investuotojams dokumento principai
   1.   Šiame reglamente išsamiai nurodoma dokumento, kuriame pateikiama pagrindinė informacija investuotojams (toliau – pagrindinės informacijos investuotojams dokumentas), forma ir turinys. Dokumente nepateikiama jokios kitos informacijos ar teiginių, išskyrus atvejus, kai šiame reglamente nurodyta kitaip.
   2.   Pagrindinė informacija investuotojams yra teisinga, aiški ir neklaidinanti.
   3.   Pagrindinės informacijos investuotojams dokumentas pateikiamas tokiu būdu, kad investuotojai galėtų atskirti jį nuo kitos medžiagos. Visų pirma jis nepateikiamas ar nepristatomas taip, kad investuotojai galėtų imti manyti, jog pagrindinės informacijos investuotojams dokumentas yra mažiau svarbus nei kita informacija apie KIPVPS ir jo riziką bei naudą.
   II SKYRIUS
   PAGRINDINĖS INFORMACIJOS INVESTUOTOJAMS FORMA IR PATEIKIMAS
   1 SKIRSNIS
   Dokumento pavadinimas, turinio išdėstymas ir skirsnių antraštės
   4 straipsnis
   Dokumento pavadinimas ir turinys
   1.   Pagrindinės informacijos investuotojams dokumento turinys pateikiamas 2–13 dalyse nurodyta tvarka.
   2.   Pagrindinės informacijos investuotojams dokumento pirmo puslapio viršuje aiškiai nurodomas pavadinimas – „Pagrindinė informacija investuotojams“.
   3.   Iš karto po pavadinimo pateikiama aiškinamoji dalis. Jos tekstas yra toks:
   
      „Šiame dokumente pateikiama pagrindinė informacija investuotojams apie šį fondą. Tai nėra reklaminė medžiaga. Pateikti šią informaciją reikalaujama teisės aktais, kad Jums būtų lengviau suprasti investavimo į šį fondą pobūdį ir riziką. Patariama ją perskaityti, kad galėtumėte priimti pagrįstą sprendimą, ar investuoti.“
   
   4.   Aiškiai nurodomi KIPVPS identifikavimo duomenys, įskaitant jo akcijų klasę ar investicinį padalinį. Nurodant investicinį padalinį ar akcijų klasę, po padalinio ar akcijų klasės pavadinimo pateikiamas KIPVPS pavadinimas. Jei KIPVPS, investicinis padalinys ar akcijų klasė turi identifikavimo numerį, jis yra KIPVPS identifikavimo duomenų dalis.
   5.   Nurodomas valdymo įmonės pavadinimas.
   6.   Be to, tais atvejais, kai valdymo įmonė priklauso įmonių grupei teisiniais, administraciniais ar rinkodaros tikslais, galima nurodyti tos grupės pavadinimą. Galima įtraukti ir įmonės firminį ženklą, jei tai netrukdo investuotojui suprasti pagrindinius investicijos elementus ar nemažina jo galimybės palyginti investicinius produktus.
   7.   Pagrindinės informacijos investuotojams dokumento skirsnyje „Tikslai ir investavimo politika“ pateikiama šio reglamento III skyriaus 1 skirsnyje nurodyta informacija.
   8.   Pagrindinės informacijos investuotojams dokumento skirsnyje „Rizikos ir grąžos pobūdis“ pateikiama šio reglamento III skyriaus 2 skirsnyje nurodyta informacija.
   9.   Pagrindinės informacijos investuotojams dokumento skirsnyje „Mokesčiai“ pateikiama šio reglamento III skyriaus 3 skirsnyje nurodyta informacija.
   10.   Pagrindinės informacijos investuotojams dokumento skirsnyje „Ankstesnės veiklos rezultatai“ pateikiama šio reglamento III skyriaus 4 skirsnyje nurodyta informacija.
   11.   Pagrindinės informacijos investuotojams dokumento skirsnyje „Praktinė informacija“ pateikiama šio reglamento III skyriaus 5 skirsnyje nurodyta informacija.
   12.   Informacija apie leidimą pateikiama tokiu teiginiu:
   
      „Šiam fondui leidimas suteiktas [kur (valstybės narės pavadinimas)], o jo veiklą reguliuoja [kompetentinga institucija].“
   
   Jei KIPVPS valdo valdymo įmonė, kuri naudojasi teisėmis pagal Direktyvos 2009/65/EB 16 straipsnį, įtraukiamas papildomas teiginys:
   
      „[Valdymo įmonės pavadinimas] leidimas suteiktas [kur (valstybės narės pavadinimas)], o jos veiklą reguliuoja [kompetentinga institucija].“
   
   13.   Informacija apie paskelbimą pateikiama tokiu teiginiu:
   
      „Ši pagrindinė informacija investuotojams [paskelbimo data] yra tiksli.“
   
   2 SKIRSNIS
   Dokumento kalba, ilgis ir pateikimas
   5 straipsnis
   Pateikimas ir kalba
   1.   Pagrindinės informacijos investuotojams dokumente:
   
               a)
            
            
               informacija pateikiama ir išdėstoma taip, kad dokumentą būtų lengva skaityti, naudojant įskaitomo dydžio rašmenis;
            
         
               b)
            
            
               informacija aiškiai suformuluojama ir rašoma tokia kalba, kad investuotojui būtų lengviau suprasti pateikiamą informaciją, visų pirma:
               
                           i)
                        
                        
                           vartojama aiški, glausta ir suprantama kalba;
                        
                     
                           ii)
                        
                        
                           vengiama žargono;
                        
                     
                           iii)
                        
                        
                           vengiama techninių terminų, jei juos galima pakeisti kasdieniais žodžiais;
                        
                     
         
               c)
            
            
               daugiausia dėmesio skiriama pagrindinei informacijai, kurios reikia investuotojams.
            
         2.   Jei naudojamos spalvos, dėl to nesumažėja galimybė suprasti informaciją tuo atveju, kai spausdinama ar daroma nespalvota pagrindinės informacijos investuotojams dokumento kopija.
   3.   Jei naudojamas valdymo įmonės ar grupės, kuriai ji priklauso, firminis ženklas, jis neblaško investuotojo dėmesio ar neuždengia teksto.
   6 straipsnis
   Ilgis
   Atspausdintas pagrindinės informacijos investuotojams dokumentas yra ne ilgesnis nei du A4 dydžio puslapiai.
   III SKYRIUS
   PAGRINDINĖS INFORMACIJOS INVESTUOTOJAMS DOKUMENTO SKIRSNIŲ TURINYS
   1 SKIRSNIS
   Tikslai ir investavimo politika
   7 straipsnis
   Konkretus aprašo turinys
   1.   Pagrindinės informacijos investuotojams dokumento „Tikslų ir investavimo politikos“ skirsnyje pateiktas aprašas apima tuos esminius KIPVPS požymius, apie kuriuos turėtų būti informuotas investuotojas, net jei tie požymiai nenurodyti prospekte pateiktame tikslų ir investavimo politikos apraše, įskaitant:
   
               a)
            
            
               pagrindines finansinių priemonių, kurios yra tinkamos būti investicijų objektu, kategorijas;
            
         
               b)
            
            
               galimybę, kad investuotojas gali pareikalauti išpirkti KIPVPS investicinius vienetus, papildant tą teiginį informacija apie prekybos investiciniais vienetais dažnumą;
            
         
               c)
            
            
               informaciją apie tai, ar KIPVPS turi konkretų tikslą, susijusį su pramonės, geografiniais ar kitais rinkos sektoriais arba konkrečiomis turto klasėmis;
            
         
               d)
            
            
               informaciją apie tai, ar KIPVPS suteikia galimybę savo nuožiūra rinktis konkrečias investicijas ir ar laikantis šio požiūrio tiesiogiai ar netiesiogiai naudojamas lyginamasis indeksas ir, jei taip, koks;
            
         
               e)
            
            
               informaciją apie tai, ar dividendų pajamos paskirstomos ar reinvestuojamos.
            
         Taikant d punktą, kai netiesiogiai naudojamas lyginamasis indeksas, nurodoma, kiek laisvės suteikiama šio lyginamojo indekso atžvilgiu, o kai KIPVPS turi tikslą sekti indeksą, tai taip pat nurodoma.
   2.   1 dalyje nurodytame apraše pateikiama tokia informacija (jei ji aktuali):
   
               a)
            
            
               jei KIPVPS investuoja į skolos vertybinius popierius, nurodoma, ar juos išleido bendrovės, Vyriausybės ar kiti subjektai, ir, jei taikoma, bet kokie mažiausio reitingo reikalavimai;
            
         
               b)
            
            
               jei KIPVPS yra struktūrizuotas fondas, paprastas visų elementų paaiškinimas, būtinas norint teisingai suprasti atlygį ir numatomus veiksnius, nuo kurių turėtų priklausyti veiklos rezultatai, prireikus įskaitant nuorodas į išsamią informaciją apie prospekte pateiktą algoritmą ir jo veikimą;
            
         
               c)
            
            
               jei turto pasirinkimą lemia specialūs kriterijai, tų kriterijų, kaip antai augimas, vertė ar dideli dividendai, paaiškinimas;
            
         
               d)
            
            
               jei taikomi specialūs turto valdymo metodai, tarp kurių gali būti rizikos draudimas, finansinis arbitražas ar finansinis svertas, paprastas paaiškinimas apie veiksnius, kurie turėtų nulemti KIPVPS veiklos rezultatus;
            
         
               e)
            
            
               jei tikėtina, kad su investicijų portfeliu susijusių sandorių išlaidų poveikis grąžai bus reikšmingas dėl KIPVPS pasirinktos strategijos, teiginys, kad taip gali būti, kartu aiškiai nurodant, kad su investicijų portfeliu susijusių sandorių išlaidos apmokamos ne tik iš šio skyriaus 3 skirsnyje nurodytų mokesčių, bet ir iš fondo turto;
            
         
               f)
            
            
               jei prospekte ar bet kokiuose kituose rinkodaros dokumentuose nurodytas minimalus rekomenduojamas KIPVPS investicinių vienetų laikymo laikotarpis arba jei teigiama, kad minimalus laikymo laikotarpis yra esminis investavimo strategijos elementas, taip suformuluotas teiginys:
            
         
      „Rekomendacija. Šis fondas gali netikti investuotojams, kurie planuoja atsiimti savo pinigus per [laikotarpis].“
   
   3.   Pagal 1 ir 2 dalis teikiant informaciją, atskiriamos bendrosios investicijų kategorijos, kaip nurodyta 1 dalies a ir c punktuose ir 2 dalies a punkte, ir valdymo įmonės pasirenkamas požiūris į šias investicijas, kaip nurodyta 1 dalies d punkte ir 2 dalies b, c ir d punktuose.
   4.   Pagrindinės informacijos investuotojams dokumento „Tikslų ir investavimo politikos“ skirsnyje galima pateikti kitų elementų, nei išvardyta 2 dalyje, pavyzdžiui, KIPVPS investavimo strategijos aprašą, jei šie elementai yra būtini siekiant tinkamai aprašyti KIPVPS tikslus ir investavimo politiką.
   2 SKIRSNIS
   Rizikos ir grąžos pobūdis
   8 straipsnis
   Potencialios rizikos ir grąžos, įskaitant rodiklio naudojimą, paaiškinimas
   1.   Pagrindinės informacijos investuotojams dokumento „Rizikos ir grąžos pobūdžio“ skirsnyje pateikiamas sintetinis rodiklis ir papildoma informacija:
   
               a)
            
            
               aprašomasis rodiklio ir jo pagrindinių apribojimų paaiškinimas;
            
         
               b)
            
            
               aprašomasis rizikos, kuri yra reikšminga KIPVPS ir skaičiuojant sintetinį rodiklį tinkamai neįvertinama, paaiškinimas.
            
         2.   1 dalyje nurodytas sintetinis rodiklis pateikiamas kategorijų serijos skaitmeninėje skalėje forma, KIPVPS priskiriant vienai iš tų kategorijų. Sintetinis rodiklis pateikiamas laikantis I priede išdėstytų reikalavimų.
   3.   1 dalyje nurodyto sintetinio rodiklio skaičiavimas, taip pat visi vėlesni pakeitimai, tinkamai įforminami dokumentais.
   Valdymo įmonės šių skaičiavimų duomenų įrašus laiko ne trumpiau kaip penkerius metus. Struktūrizuotųjų fondų atveju šis laikotarpis pratęsiamas penkeriems metams po įsipareigojimų įvykdymo termino.
   4.   Į 1 dalies a punkte nurodytą aprašomąjį paaiškinimą įtraukiama tokia informacija:
   
               a)
            
            
               teiginys, kad istoriniai duomenys, pavyzdžiui, naudoti apskaičiuojant sintetinį rodiklį, gali patikimai neparodyti KIPVPS būsimos rizikos pobūdžio;
            
         
               b)
            
            
               teiginys, kad negarantuojama, jog parodyta rizikos ir grąžos kategorija nepasikeis, ir kad KIPVPS ilgainiui gali būti priskirtas kitai kategorijai;
            
         
               c)
            
            
               teiginys, kad žemiausia kategorija nereiškia nerizikingos investicijos;
            
         
               d)
            
            
               trumpas paaiškinimas, kodėl KIPVPS priskirtas konkrečiai kategorijai;
            
         
               e)
            
            
               išsami informacija apie bet kokios KIPVPS siūlomos kapitalo garantijos ar apsaugos pobūdį, laiką ir mastą, įskaitant galimą poveikį, jei investiciniai vienetai išperkami laikotarpiu, kai garantija ar apsauga neteikiama.
            
         5.   Į 1 dalies b punkte nurodytą aprašomąjį paaiškinimą įtraukiama tokių kategorijų rizika (jei ji reikšminga):
   
               a)
            
            
               kredito rizika, jei daug investuojama į skolos vertybinius popierius;
            
         
               b)
            
            
               likvidumo rizika, jei daug investuojama į finansines priemones, kurios pagal savo pobūdį yra pakankamai likvidžios, tačiau tam tikromis aplinkybėmis jų likvidumo lygis gali būti palyginti žemas ir turėti įtakos viso KIPVPS likvidumo rizikos lygiui;
            
         
               c)
            
            
               sandorio šalies rizika, jei fondui teikiama trečiosios šalies garantija arba jei jo investicinę poziciją dideliu mastu lemia viena ar daugiau sutarčių su sandorio šalimi;
            
         
               d)
            
            
               operacinė rizika ir su turto saugojimu susijusi rizika;
            
         
               e)
            
            
               Direktyvos 2009/65/EB 50 straipsnio 1 dalies g punkte nurodytų finansinės veiklos būdų, tokių kaip išvestinių finansinių priemonių sandoriai, poveikis KIPVPS rizikos pobūdžiui, kai tokie būdai naudojami siekiant įgyti, padidinti ar sumažinti bazinio turto poziciją.
            
         9 straipsnis
   Rizikos identifikavimo, paaiškinimo ir pateikimo principai
   8 straipsnio 1 dalies b punkte nurodytos rizikos identifikavimas ir paaiškinimas atitinka KIPVPS valdymo įmonės pasirinktus vidinius rizikos identifikavimo, vertinimo ir stebėjimo procesus pagal Direktyvą 2010/43/ES. Jei valdymo įmonė valdo daugiau nei vieną KIPVPS, rizika identifikuojama ir aiškinama nuosekliai.
   3 SKIRSNIS
   Mokesčiai
   10 straipsnis
   Mokesčių pateikimas
   1.   Pagrindinės informacijos investuotojams dokumento „Mokesčių“ skirsnyje informacija apie mokesčius pateikiama lentelėje, kaip nurodyta II priede.
   2.   1 dalyje nurodyta lentelė pildoma vadovaujantis šiais reikalavimais:
   
               a)
            
            
               nurodant pardavimo ir išpirkimo mokesčius, įrašoma kiekvieno iš jų didžiausia procentinė dalis, kuri galėtų būti išskaičiuota iš investuotojo į KIPVPS investuoto kapitalo;
            
         
               b)
            
            
               nurodant iš KIPVPS per metus imamus mokesčius, vadinamus einamaisiais mokesčiais, kurie apima visus metinius mokesčius ir kitus mokėjimus, išskaičiuojamus iš KIPVPS turto per nustatytą laikotarpį, remiantis praėjusių metų duomenimis pateikiamas bendras dydis;
            
         
               c)
            
            
               lentelėje išvardijami ir paaiškinami visi iš KIPVPS tam tikromis konkrečiomis sąlygomis imami mokesčiai, taip pat pagrindas, kuriuo remiantis mokestis apskaičiuojamas, ir kada mokestis taikomas.
            
         11 straipsnis
   Mokesčių paaiškinimas ir teiginys dėl mokesčių svarbos
   1.   „Mokesčių“ skirsnyje pateikiamas kiekvieno iš lentelėje nurodytų mokesčių aprašomasis paaiškinimas, įskaitant tokią informaciją:
   
               a)
            
            
               pardavimo ir išpirkimo mokesčių atveju:
               
                           i)
                        
                        
                           aiškiai nurodoma, kad visada pateikiami didžiausi mokesčių dydžiai ir tam tikrais atvejais gali būti, kad investuotojas mokės mažiau;
                        
                     
                           ii)
                        
                        
                           įtraukiamas teiginys, kad faktinius pardavimo ir išpirkimo mokesčius investuotojas gali sužinoti iš savo finansų patarėjo ar platintojo;
                        
                     
         
               b)
            
            
               einamųjų mokesčių atveju įrašomas teiginys, kad einamųjų mokesčių dydis pagrįstas praėjusių metų, pasibaigusių [metai ir mėnuo], išlaidomis ir kad tokiu atveju jis gali kasmet keistis.
            
         2.   „Mokesčių“ skirsnyje pateikiamas teiginys apie mokesčių svarbą, kuriame aiškiai nurodoma, kad investuotojo mokami mokesčiai naudojami KIPVPS veiklos išlaidoms padengti, įskaitant KIPVPS prekybos ir platinimo išlaidas, ir kad šie mokesčiai mažina potencialų investicijų prieaugį.
   12 straipsnis
   Papildomi reikalavimai
   1.   Visi mokesčių struktūros elementai pateikiami kuo aiškiau, kad investuotojai galėtų įvertinti bendrą mokesčių poveikį.
   2.   Jei tikėtina, kad su investicijų portfeliu susijusių sandorių išlaidų poveikis grąžai bus reikšmingas dėl KIPVPS pasirinktos strategijos, tai nurodoma „Tikslų ir investavimo politikos“ skirsnyje, kaip reikalaujama 7 straipsnio 2 dalies e punkte.
   3.   Informacija apie sėkmės mokesčius atskleidžiama pagal 10 straipsnio 2 dalies c punktą. Sėkmės mokesčio, sumokėto praėjusiais KIPVPS finansiniais metais, suma nurodoma kaip procentinis dydis.
   13 straipsnis
   Specifiniai atvejai
   1.   Jei naujas KIPVPS negali laikytis 10 straipsnio 2 dalies b punkte ir 11 straipsnio 1 dalies b punkte pateiktų reikalavimų, einamieji mokesčiai įvertinami remiantis visa numatoma mokesčių suma.
   2.   1 dalis netaikoma tokiais atvejais:
   
               a)
            
            
               kai fondai ima fiksuotą bendrą mokestį – tokiu atveju nurodomas tas dydis;
            
         
               b)
            
            
               kai fondai nustato viršutines ribas arba didžiausią galimą mokėtiną sumą – tokiu atveju nurodomas tas dydis, jei valdymo įmonė įsipareigoja nedidinti paskelbto mokesčio dydžio ir padengti visas išlaidas, dėl kurių kitu atveju mokestis būtų didinamas.
            
         14 straipsnis
   Kryžminės nuorodos
   „Mokesčių“ skirsnyje, kai tinka, pateikiama kryžminė nuoroda į KIPVPS prospekto dalis, kuriose galima rasti išsamesnės informacijos apie mokesčius, įskaitant informaciją apie sėkmės mokesčius ir kaip jie apskaičiuojami.
   4 SKIRSNIS
   Ankstesnės veiklos rezultatai
   15 straipsnis
   Ankstesnės veiklos rezultatų pateikimas
   1.   Informacija apie KIPVPS ankstesnės veiklos rezultatus pateikiama juostinės diagramos forma ir apima paskutinių 10 metų KIPVPS veiklos rezultatus.
   Pirmoje pastraipoje nurodyta juostinė diagrama yra tokio dydžio, kad informaciją būtų galima perskaityti, bet jokiomis aplinkybėmis ji neužima daugiau nei pusės puslapio pagrindinės informacijos investuotojams dokumente.
   2.   KIPVPS, veikiantis trumpiau nei 5 kalendorinius metus, pateikia informaciją tik apie paskutinius 5 metus.
   3.   Jei tam tikrų metų duomenų nėra, vietoj tų metų duomenų diagramoje paliekama tuščia vieta nenurodant jokios kitos informacijos, tik datą.
   4.   Jei tam tikras KIPVPS dar neturi visų vienerių kalendorinių metų veiklos rezultatų duomenų, įtraukiamas teiginys paaiškinant, kad nepakanka duomenų, todėl nėra galimybės investuotojams pateikti naudingos informacijos apie ankstesnės veiklos rezultatus.
   5.   Juostinė diagrama papildoma teiginiais, kurie pateikiami aiškiai ir kuriais:
   
               a)
            
            
               įspėjama, kad jos vertė numatant būsimus veiklos rezultatus yra ribota;
            
         
               b)
            
            
               trumpai paaiškinama, kurie mokesčiai buvo įtraukti arba neįtraukti apskaičiuojant ankstesnės veiklos rezultatus;
            
         
               c)
            
            
               nurodomi metai, kuriais fondas įsteigtas;
            
         
               d)
            
            
               nurodoma, kokia valiuta apskaičiuoti ankstesnės veiklos rezultatai.
            
         Reikalavimai, nurodyti b punkte, netaikomi KIPVPS, kurie neturi pardavimo ar išpirkimo mokesčių.
   6.   Pagrindinės informacijos investuotojams dokumente nepateikiama jokių ankstesnės veiklos rezultatų duomenų, susijusių su bet kokia einamųjų kalendorinių metų dalimi.
   16 straipsnis
   Ankstesnės veiklos rezultatų skaičiavimo metodika
   Ankstesnės veiklos rezultatų duomenys apskaičiuojami remiantis KIPVPS grynojo turto verte ir darant prielaidą, kad visos fondo paskirstytinos pajamos buvo reinvestuotos.
   17 straipsnis
   Reikšmingų pokyčių poveikis ir traktavimas
   1.   Jei per laikotarpį, įtrauktą į 15 straipsnyje nurodytą juostinę diagramą, įvyksta reikšmingų pokyčių, susijusių KIPVPS tikslais ir investavimo politika, ir toliau rodomi KIPVPS ankstesnės veiklos rezultatai prieš tą reikšmingą pokytį.
   2.   Laikotarpis prieš 1 dalyje nurodytą reikšmingą pokytį parodomas juostinėje diagramoje ir pateikiamas aiškus įspėjimas, kad toks veiklos rezultatas pasiektas esant aplinkybėms, kurios nebeegzistuoja.
   18 straipsnis
   Lyginamojo indekso naudojimas pateikiant ankstesnės veiklos rezultatus
   1.   Jei pagrindinės informacijos investuotojams dokumento „Tikslų ir investavimo politikos“ skirsnyje daroma nuoroda į lyginamąjį indeksą, diagramoje šalia kiekvienos KIPVPS ankstesnės veiklos rezultatų juostos pateikiama juosta, rodanti to lyginamojo indekso raidą.
   2.   Jei KIPVPS neturi dešimties ar penkerių metų, kaip reikalaujama, ankstesnės veiklos rezultatų duomenų, tų metų, kuriais KIPVPS neegzistavo, lyginamasis indeksas nerodomas.
   19 straipsnis
   Modeliavimo duomenų naudojimas pateikiant ankstesnės veiklos rezultatus
   1.   Laikotarpio, kuriuo dar nebuvo jokių duomenų, modeliavimo būdu gautus veiklos rezultatų duomenis leidžiama naudoti tik toliau nurodytais atvejais, su sąlyga, kad jie teisingi, aiškūs ir neklaidinantys:
   
               a)
            
            
               veikiančio KIPVPS ar investicinio padalinio naujos akcijų klasės rezultatus galima modeliuoti pagal kitos klasės rezultatus, jei tų dviejų klasių dalis, palyginti su visu KIPVPS turtu, reikšmingai nesiskiria;
            
         
               b)
            
            
               finansuojantysis KIPVPS savo veiklos rezultatus gali modeliuoti pagal savo finansuojamojo KIPVPS veiklos rezultatus, jei tenkinama viena iš šių sąlygų:
               
                           i)
                        
                        
                           pagal finansuojančiojo subjekto strategiją ir tikslus neleidžiama turėti kitokio turto nei finansuojamojo subjekto investiciniai vienetai ir papildomas likvidus turtas;
                        
                     
                           ii)
                        
                        
                           finansuojančiojo ir finansuojamojo subjektų ypatybės reikšmingai nesiskiria.
                        
                     
         2.   Visais atvejais, kai veiklos rezultatai modeliuojami pagal 1 dalį, juostinėje diagramoje aiškiai atskleidžiama, kad veiklos rezultatai buvo modeliuojami.
   3.   KIPVPS, kuris keičia savo teisinį statusą, bet lieka įsisteigęs toje pačioje valstybėje narėje, išlaiko savo veiklos rezultatų duomenis tik tuomet, jei valstybės narės kompetentinga institucija pagrįstai įvertina, kad statuso pakeitimas neturės poveikio KIPVPS veiklos rezultatams.
   4.   Jungimo, nurodyto Direktyvos 2009/65/EB 2 straipsnio 1 dalies p punkto i ir iii papunkčiuose, atveju pagrindinės informacijos investuotojams dokumente paliekami tik po jungimo veiksiančio KIPVPS ankstesnės veiklos rezultatų duomenys.
   5 SKIRSNIS
   Praktinė informacija ir kryžminės nuorodos
   20 straipsnis
   „Praktinės informacijos“ skirsnio turinys
   1.   Pagrindinės informacijos investuotojams dokumento „Praktinės informacijos“ skirsnyje pateikiama tokia visų valstybių narių, kuriose prekiaujama KIPVPS investiciniais vienetais, investuotojams aktuali informacija:
   
               a)
            
            
               depozitoriumo pavadinimas;
            
         
               b)
            
            
               kur ir kaip gauti daugiau informacijos apie KIPVPS, jo prospekto kopijas, naujausią metinę ataskaitą ir bet kokią vėlesnę pusmečio ataskaitą, nurodant, kokia kalba (kalbomis) šie dokumentai parengti ir kad juos galima gauti nemokamai;
            
         
               c)
            
            
               kur ir kaip gauti kitos praktinės informacijos, įskaitant informaciją, kur galima rasti naujausias investicinių vienetų kainas;
            
         
               d)
            
            
               teiginys, kad KIPVPS buveinės valstybės narės mokesčių teisės aktai gali turėti įtakos asmeninei investuotojo mokestinei padėčiai;
            
         
               e)
            
            
               toks teiginys:
            
         
      „[Įrašyti investicinės bendrovės ar valdymo įmonės pavadinimą] gali būti laikoma atsakinga tik remiantis kokiu nors šiame dokumente pateiktu teiginiu, kuris yra klaidinantis, netikslus ar neatitinka informacijos, pateiktos atitinkamose KIPVPS prospekto dalyse.“
   
   2.   Kai rengiamas KIPVPS investicinio padalinio pagrindinės informacijos investuotojams dokumentas, į „Praktinės informacijos“ skirsnį įtraukiama 25 straipsnio 2 dalyje nurodyta informacija, įskaitant informaciją apie investuotojų teises keisti investicinius padalinius.
   3.   Kai taikoma, pagrindinės informacijos investuotojams dokumento „Praktinės informacijos“ skirsnyje pateikiama reikalaujama informacija apie galimas akcijų klases pagal 26 straipsnį.
   21 straipsnis
   Kryžminės nuorodos į kitus informacijos šaltinius
   1.   Pagrindinės informacijos investuotojams dokumente galima pateikti kryžmines nuorodas į kitus informacijos šaltinius, įskaitant prospektą ir metines ar pusmečio ataskaitas, jei visa svarbiausia informacija, būtina tam, kad investuotojas suprastų esminius investicijos elementus, pateikta pačiame pagrindinės informacijos investuotojams dokumente.
   Leidžiama daryti kryžmines nuorodas į KIPVPS ar valdymo įmonės svetainę, taip pat į bet kokią tokios svetainės dalį, kurioje pateiktas prospektas ir periodinės ataskaitos.
   2.   1 dalyje nurodytos kryžminės nuorodos nukreipia investuotoją į konkretų atitinkamo informacijos šaltinio skirsnį. Pagrindinės informacijos investuotojams dokumente galima naudoti kelias skirtingas kryžmines nuorodas, bet jų turi būti kuo mažiau.
   6 SKIRSNIS
   Pagrindinės informacijos investuotojams dokumento peržiūra ir tikslinimas
   22 straipsnis
   Pagrindinės informacijos investuotojams peržiūra
   1.   Valdymo įmonė ar investicinė bendrovė užtikrina, kad pagrindinė informacija investuotojams būtų peržiūrima bent kas dvylika mėnesių.
   2.   Peržiūra atliekama prieš bet kokį siūlomą prospekto, fondo taisyklių ar investicinės bendrovės steigimo dokumentų pakeitimą, jei šie pakeitimai nebuvo peržiūrėti pagal 1 dalį.
   3.   Peržiūra atliekama prieš bet kokius informacijos, pateiktos pagrindinės informacijos investuotojams dokumente, pakeitimus, kurie laikomi reikšmingais, ar po jų.
   23 straipsnis
   Patikslintos versijos skelbimas
   1.   Kai atlikus 22 straipsnyje nurodytą peržiūrą paaiškėja, kad pagrindinės informacijos investuotojams dokumentą reikia keisti, skubiai paskelbiama patikslinta jo versija.
   2.   Kai pagrindinės informacijos investuotojams dokumento pakeitimas – lauktas valdymo įmonės sprendimo rezultatas (įskaitant prospekto, fondo taisyklių ar investicinės bendrovės steigimo dokumentų pakeitimus), patikslinta pagrindinės informacijos investuotojams dokumento versija paskelbiama prieš įsigaliojant pakeitimui.
   3.   Pagrindinės informacijos investuotojams dokumentas, įskaitant tinkamai patikslintą informaciją apie KIPVPS ankstesnės veiklos rezultatus, paskelbiamas ne vėliau kaip per 35 darbo dienas nuo kiekvienų metų gruodžio 31 d.
   24 straipsnis
   Reikšmingi mokesčių struktūros pakeitimai
   1.   Teikiant informaciją apie mokesčius tinkamai atsižvelgiama į visus mokesčių struktūros pakeitimus, dėl kurių padidėja didžiausia leidžiama bet kokio vienkartinio mokesčio, kurį tiesiogiai moka investuotojas, suma.
   2.   Jei pagal 10 straipsnio 2 dalies b punktą apskaičiuoti einamieji mokesčiai nebėra patikimi, valdymo įmonė vietoj jų apskaičiuoja einamųjų mokesčių įvertį, kuris, jos pagrįsta nuomone, parodo, kokią sumą KIPVPS greičiausiai turės mokėti ateityje.
   Šis skaičiavimo pagrindo pakeitimas atskleidžiamas tokiu teiginiu:
   „Nurodytas einamųjų mokesčių dydis yra įvertis. [Trumpai aprašyti, kodėl pateikiamas įvertis, o ne ex-post dydis]. Išsami informacija apie tikslius mokesčius bus pateikta kiekvienų finansinių metų KIPVPS metinėje ataskaitoje.“
   IV SKYRIUS
   SPECIFINĖS KIPVPS STRUKTŪROS
   1 SKIRSNIS
   Investiciniai padaliniai
   25 straipsnis
   Investiciniai padaliniai
   1.   Jei KIPVPS sudaro du ar daugiau investicinių padalinių, rengiamas atskiras kiekvieno padalinio pagrindinės informacijos investuotojams dokumentas.
   2.   Kiekvieno 1 dalyje nurodyto pagrindinės informacijos investuotojams dokumento „Praktinės informacijos“ skirsnyje pateikiama tokia informacija:
   
               a)
            
            
               kad pagrindinės informacijos investuotojams dokumente aprašytas KIPVPS padalinys ir (jei taip ir yra) kad prospektas bei periodinės ataskaitos rengiamos bendrai visam KIPVPS, nurodytam pagrindinės informacijos investuotojams dokumento pradžioje;
            
         
               b)
            
            
               ar pagal teisės aktus kiekvieno padalinio turtas ir įsipareigojimai yra atskirti ir kaip tai gali paveikti investuotoją;
            
         
               c)
            
            
               ar investuotojas turi teisę pakeisti turimus vieno padalinio investicinius vienetus kito padalinio investiciniais vienetais ir, jei taip, kur gauti informacijos apie galimybes ta teise pasinaudoti.
            
         3.   Jei valdymo įmonė už investicinių vienetų pakeitimą pagal 2 dalies c punktą nustato investuotojui mokestį ir tas mokestis skiriasi nuo standartinio investicinių vienetų pirkimo ar pardavimo mokesčio, tas mokestis pagrindinės informacijos investuotojams dokumento „Mokesčių“ skirsnyje nurodomas atskirai.
   2 SKIRSNIS
   Akcijų klasės
   26 straipsnis
   Pagrindinės informacijos investuotojams dokumentas, susijęs su akcijų klasėmis
   1.   Jei KIPVPS sudaro daugiau nei vienos klasės investiciniai vienetai ar akcijos, rengiamas atskiras kiekvienos investicinių vienetų ar akcijų klasės pagrindinės informacijos investuotojams dokumentas.
   2.   Su dviem ar daugiau to paties KIPVPS klasėmis susijusią pagrindinę informaciją investuotojams galima pateikti viename pagrindinės informacijos investuotojams dokumente, jei galutinis dokumentas visiškai atitinka visus II skyriaus 2 skirsnyje išdėstytus reikalavimus, taip pat ir dėl ilgio.
   3.   Valdymo įmonė gali pasirinkti klasę, kuri reprezentuotų vieną ar daugiau kitų KIPVPS akcijų klasių, su sąlyga, kad pasirinkimas teisingas, aiškus ir neklaidinantis potencialių investuotojų į tų kitų klasių akcijas atžvilgiu. Tokiais atvejais pagrindinės informacijos investuotojams dokumento „Rizikos ir grąžos pobūdžio“ skirsnyje pateikiamas reikšmingos rizikos paaiškinimas, taikomas bet kuriai iš kitų reprezentuojamų klasių. Pagrindinės informacijos investuotojams dokumentą, pagrįstą informacija apie reprezentatyvią klasę, galima teikti investuotojams, kurie investuoja į kitų klasių akcijas.
   4.   Skirtingos klasės nejungiamos į sudėtinę reprezentatyvią klasę, kaip nurodyta 3 dalyje.
   5.   Valdymo įmonė registruoja, kurias kitas klases reprezentuoja 3 dalyje nurodyta reprezentatyvi klasė ir kokiu pagrindu ji pasirinkta.
   27 straipsnis
   Praktinės informacijos skirsnis
   Pagrindinės informacijos investuotojams dokumento „Praktinės informacijos“ skirsnyje, jei tinka, papildomai nurodoma, kurią klasę pasirinkta laikyti reprezentatyvia, vartojant terminą, kuriuo ji pavadinta KIPVPS prospekte.
   Tame skirsnyje taip pat nurodoma, kur investuotojai gali gauti informacijos apie kitas KIPVPS akcijų ar investicinių vienetų, kuriais prekiaujama jų valstybėje narėje, klases.
   3 SKIRSNIS
   Fondų fondas
   28 straipsnis
   Tikslų ir investavimo politikos skirsnis
   Jei KIPVPS didelę dalį savo turto investuoja į kitus KIPVPS arba kitus kolektyvinio investavimo subjektus, kaip nurodyta Direktyvos 2009/65/EB 50 straipsnio 1 dalies e punkte, į to KIPVPS tikslų ir investavimo politikos aprašą pagrindinės informacijos investuotojams dokumente įtraukiamas trumpas paaiškinimas, kaip bus nuolat pasirenkami kiti kolektyvinio investavimo subjektai.
   29 straipsnis
   Rizikos ir grąžos pobūdis
   8 straipsnio 1 dalies b punkte nurodytame aprašomajame rizikos veiksnių paaiškinime atsižvelgiama į riziką, kurią kelia kiekvienas kolektyvinio investavimo subjektas, į kurį investuoja KIPVPS, tokiu mastu, kiek tie veiksniai gali būti reikšmingi visam KIPVPS.
   30 straipsnis
   Mokesčių skirsnis
   Mokesčių apraše atsižvelgiama į visus mokesčius, kuriuos pats KIPVPS sumokės kaip investuotojas į kitus kolektyvinio investavimo subjektus. Konkrečiai, apskaičiuodamas savo paties einamųjų mokesčių dydį KIPVPS įtraukia visus kitų kolektyvinio investavimo subjektų, į kuriuos investuoja KIPVPS, renkamus pardavimo, išpirkimo ir einamuosius mokesčius.
   4 SKIRSNIS
   Finansuojantieji KIPVPS
   31 straipsnis
   Tikslų ir investavimo politikos skirsnis
   1.   Finansuojančiojo KIPVPS, kaip apibrėžta Direktyvos 2009/65/EB 58 straipsnyje, pagrindinės informacijos investuotojams dokumento tikslų ir investavimo politikos apraše pateikiama informacija apie finansuojančiojo KIPVPS turto, investuoto į finansuojamąjį KIPVPS, dalį.
   2.   Taip pat pateikiamas finansuojamojo KIPVPS tikslų ir investavimo politikos aprašas, atitinkamai papildant jį vienu iš šių elementų:
   
               i)
            
            
               informacija, kad finansuojančiojo KIPVPS investicijų grąža bus labai panaši į finansuojamojo KIPVPS investicijų grąžą, arba
            
         
               ii)
            
            
               paaiškinimas, kaip ir kodėl finansuojančiojo ir finansuojamojo KIPVPS investicijų grąža gali skirtis.
            
         32 straipsnis
   Rizikos ir grąžos pobūdžio skirsnis
   1.   Jei finansuojančiojo KIPVPS rizikos ir grąžos pobūdis kokiu nors reikšmingu aspektu skiriasi nuo finansuojamojo KIPVPS rizikos ir grąžos pobūdžio, šis faktas ir jo priežastis paaiškinama pagrindinės informacijos investuotojams dokumento „Rizikos ir grąžos pobūdžio“ skirsnyje.
   2.   Bet kokia likvidumo rizika ir finansuojamojo KIPVPS ir finansuojančiojo KIPVPS pirkimo bei išpirkimo susitarimų santykis paaiškinami pagrindinės informacijos investuotojams dokumento „Rizikos ir grąžos pobūdžio“ skirsnyje.
   33 straipsnis
   Mokesčių skirsnis
   Pagrindinės informacijos investuotojams dokumento „Mokesčių“ skirsnis apima tiek investavimo į finansuojantįjį KIPVPS išlaidas, tiek visas išlaidas ir mokesčius, kuriuos finansuojantysis KIPVPS gali privalėti sumokėti finansuojamajam KIPVPS.
   Be to, apskaičiuojant finansuojančiojo KIPVPS einamųjų mokesčių dydį, įtraukiamos ir finansuojančiojo, ir finansuojamojo KIPVPS išlaidos.
   34 straipsnis
   Praktinės informacijos skirsnis
   1.   Finansuojančiojo KIPVPS pagrindinės informacijos investuotojams dokumento „Praktinės informacijos“ skirsnyje pateikiama specifinė su finansuojančiuoju KIPVPS susijusi informacija.
   2.   1 dalyje nurodyta informacija, be kita ko, yra:
   
               a)
            
            
               teiginys, kad finansuojančiojo KIPVPS investuotojai paprašę gali gauti finansuojamojo KIPVPS prospektą, pagrindinės informacijos investuotojams dokumentą ir periodines ataskaitas bei kitas ataskaitas, paaiškinant, kaip šiuos dokumentus galima gauti ir kokia (-omis) kalba (-omis);
            
         
               b)
            
            
               informacija, ar a punkte išvardytus dokumentus galima gauti tik popieriuje, ar ir kitoje patvariojoje laikmenoje ir ar imamas mokestis už dokumentus, kurių nemokamai pateikti pagal Direktyvos 2009/65/EB 63 straipsnio 5 dalį neprivaloma;
            
         
               c)
            
            
               jei finansuojamasis KIPVPS įsteigtas kitoje valstybėje narėje nei finansuojantysis KIPVPS ir tai gali turėti įtakos finansuojančiojo subjekto apmokestinimo režimui, tam skirtas teiginys.
            
         35 straipsnis
   Ankstesnės veiklos rezultatai
   1.   Finansuojančiojo KIPVPS pagrindinės informacijos investuotojams dokumente pateikiami ankstesnės veiklos rezultatai yra konkrečiai susiję su finansuojančiuoju KIPVPS ir juos teikiant nekartojami finansuojamojo KIPVPS veiklos rezultatai.
   2.   1 dalis netaikoma:
   
               a)
            
            
               jei finansuojantysis KIPVPS parodo savo finansuojamojo KIPVPS ankstesnės veiklos rezultatus kaip lyginamąjį indeksą; arba
            
         
               b)
            
            
               jei finansuojantysis subjektas pradėjo veikti kaip finansuojantysis KIPVPS vėliau nei finansuojamasis KIPVPS, jei tenkinamos 19 straipsnio sąlygos ir jei remiantis finansuojamojo KIPVPS ankstesnės veiklos rezultatais pateikiami tų metų, kai finansuojantysis subjektas dar neegzistavo, rezultatų modeliavimo duomenys; arba
            
         
               c)
            
            
               jei finansuojantysis KIPVPS turi ankstesnės veiklos rezultatų duomenų iš laikotarpio iki datos, kurią jis pradėjo veikti kaip finansuojantysis subjektas, ir atitinkamų metų jo paties duomenys paliekami juostinėje diagramoje, reikšmingą pokytį aiškiai pažymint, kaip reikalaujama 17 straipsnio 2 dalyje.
            
         5 SKIRSNIS
   Struktūrizuotieji KIPVPS
   36 straipsnis
   Veiklos rezultatų scenarijai
   1.   Struktūrizuotojo KIPVPS pagrindinės informacijos investuotojams dokumente „Ankstesnės veiklos rezultatų“ skirsnis nepateikiamas.
   Šiame skirsnyje struktūrizuotasis KIPVPS suprantamas kaip KIPVPS, kuris tam tikromis iš anksto nustatytomis datomis investuotojams suteikia pagal algoritmą apskaičiuotą atlygį, susijusį su finansinio turto, indeksų ar orientacinių portfelių arba panašių požymių turinčių KIPVPS rezultatais ar kainų pokyčiais arba kitomis sąlygomis.
   2.   Struktūrizuotųjų KIPVPS pagrindinės informacijos investuotojams dokumento „Tikslų ir investavimo politikos“ skirsnyje pateikiamas paaiškinimas, kaip naudojama formulė arba kaip apskaičiuojamas atlygis.
   3.   Kartu su 2 dalyje nurodytu paaiškinimu pateikiamas pavyzdys, kuriuo parodomi bent trys galimų KIPVPS veiklos rezultatų scenarijai. Tinkami scenarijai pasirenkami taip, kad būtų parodytos aplinkybės, kuriomis naudojant formulę grąža investuotojui gali būti maža, vidutinė arba didelė, o tam tikrais atvejais neigiama.
   4.   3 dalyje nurodyti scenarijai suteikia investuotojui galimybę visiškai suprasti bet kokį formulės skaičiavimo mechanizmo poveikį.
   Jie pateikiami teisingu, aiškiu ir neklaidinančiu būdu, kurį turėtų suprasti vidutinis mažmeninis investuotojas. Visų pirma jie dirbtinai nepadidina KIPVPS galutinio veiklos rezultato svarbos.
   5.   3 dalyje nurodyti scenarijai rengiami remiantis pagrįstomis ir konservatyviomis būsimų rinkos sąlygų ir kainų pokyčių prielaidomis.
   Tačiau, kai naudojant formulę atsiranda galimybė, kad investuotojai patirs reikšmingų nuostolių, pavyzdžiui, kapitalo garantija galioja tik esant tam tikroms aplinkybėms, šie nuostoliai tinkamai iliustruojami, net jei atitinkamų rinkos sąlygų tikimybė nedidelė.
   6.   Kartu su 3 dalyje nurodytais scenarijais pateikiamas teiginys, kad tai – pavyzdžiai, pateikti siekiant iliustruoti, kaip veikia formulė, o ne prognozė, kas galėtų įvykti. Aiškiai nurodoma, kad parodytų scenarijų pasitvirtinimo tikimybė nevienoda.
   37 straipsnis
   Ilgis
   Atspausdintas struktūrizuotojo KIPVPS pagrindinės informacijos investuotojams dokumentas yra ne ilgesnis nei trys A4 dydžio puslapiai.
   V SKYRIUS
   PATVARIOJI LAIKMENA
   38 straipsnis
   Sąlygos, taikomos teikiant pagrindinės informacijos investuotojams dokumentą ar prospektą patvariojoje laikmenoje, išskyrus popierių, arba svetainėje
   1.   Kai pagal Direktyvą 2009/65/EB pagrindinės informacijos investuotojams dokumentas ar prospektas turi būti pateikti investuotojams patvariojoje laikmenoje, išskyrus popierių, laikomasi šių sąlygų:
   
               a)
            
            
               pagrindinės informacijos investuotojams dokumentą ar prospektą tokioje patvariojoje laikmenoje pateikti tinkama, atsižvelgiant į tai, kaip veikla tarp valdymo įmonės ir investuotojo yra ar bus vykdoma; ir
            
         
               b)
            
            
               asmuo, kuriam teiktinas pagrindinės informacijos investuotojams dokumentas ar prospektas, pasiūlius pasirinkti, kaip gauti informaciją – popieriuje ar toje kitoje patvariojoje laikmenoje, konkrečiai pasirenka tą kitą patvariąją laikmeną.
            
         2.   Kai pagrindinės informacijos investuotojams dokumentas ar prospektas turi būti pateiktas svetainėje ir ta informacija nėra asmeniškai skirta investuotojui, taip pat laikomasi šių sąlygų:
   
               a)
            
            
               tą informaciją tokioje laikmenoje pateikti tinkama, atsižvelgiant į tai, kaip veikla tarp valdymo įmonės ir investuotojo yra ar bus vykdoma;
            
         
               b)
            
            
               investuotojas privalo duoti atskirą sutikimą, kad ta informaciją būtų teikiama tokia forma;
            
         
               c)
            
            
               investuotojui elektroniniu būdu turi būti nurodytas svetainės adresas ir vieta, kurioje galima rasti tą informaciją;
            
         
               d)
            
            
               turi būti pateikiama naujausia informacija;
            
         
               e)
            
            
               ši informacija svetainėje turi būti prieinama nuolat ir tiek laiko, kiek klientui gali pagrįstai reikėti, norint ją patikrinti.
            
         3.   Šiame straipsnyje informacijos pateikimas elektroninių ryšių priemonėmis laikomas tinkamu, atsižvelgiant į tai, kaip veikla tarp valdymo įmonės ir investuotojo yra ar bus vykdoma, jeigu galima įrodyti, kad investuotojas turi galimybę reguliariai naudotis internetu. Jeigu šiai veiklai vykdyti investuotojas pateikia elektroninio pašto adresą, tai laikoma tokiu įrodymu.
   VI SKYRIUS
   BAIGIAMOSIOS NUOSTATOS
   39 straipsnis
   Įsigaliojimas
   1.   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   2.   Šis reglamentas taikomas nuo 2011 m. liepos 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. liepos 1 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 32.
   
      (2)  Žr. šio Oficialiojo leidinio p. 42.
   
      (3)  OL L 145, 2004 4 30, p. 1.
   
      (4)  OL L 241, 2006 9 2, p. 26.
   
      (5)  OL L 25, 2009 1 29, p. 18.
   
      I PRIEDAS
      REIKALAVIMAI, SUSIJĘ SU SINTETINIO RODIKLIO PATEIKIMU
      1.   Naudojant sintetinį rodiklį fondas vertinamas pagal skalę nuo 1 iki 7, remiantis ankstesniais jo kintamumo duomenimis.
      2.   Skalė parodoma kaip kategorijų seka; kategorijos žymimos sveikais skaičiais nuo 1 iki 7, kurie išdėstyti didėjančia tvarka iš kairės į dešinę, ir reiškia rizikos ir grąžos lygį (nuo mažiausio iki didžiausio).
      3.   Iš skalės aiškiai matyti, kad mažesnė rizika reiškia potencialiai mažesnę grąžą, o didesnė rizika – potencialiai didesnę grąžą.
      4.   Aiškiai nurodoma, kuriai kategorijai KIPVPS priskiriamas.
      5.   Elementams skalėje atskirti nenaudojama jokių spalvų.
   
   
      II PRIEDAS
      MOKESČIŲ PATEIKIMAS
      Informacija apie mokesčius pateikiama tokios struktūros lentelėje:
      
                  Vienkartiniai mokesčiai, imami prieš investuojant ar jau investavus
               
            
                  
                     Pardavimo mokestis
                  
                  
                     Išpirkimo mokestis
                  
               
               
                  [] %
                  [] %
               
            
                  Tai didžiausias procentas, kuris gali būti išskaičiuotas iš Jūsų pinigų [prieš investuojant] [prieš išmokant Jūsų investicijų pelną]
               
            
                  Mokesčiai, imami iš fondo per metus
               
            
                  
                     Einamasis mokestis
                  
               
               
                  [] %
               
            
                  Mokesčiai, imamai iš fondo tam tikromis konkrečiomis sąlygomis
               
            
                  
                     Sėkmės mokestis
                  
               
               
                  [] % per metus nuo visos fondo grąžos, kuri viršija šių mokesčių lyginamąjį indeksą [įrašyti lyginamojo indekso pavadinimą]
               
            
                  —
               
               
                  Nurodoma kiekvieno iš šių mokesčių suma procentais.
               
            
                  —
               
               
                  Sėkmės mokesčio atveju nurodoma fondo praeitais finansiniais metais sumokėta suma procentais.
               
            
   
      III PRIEDAS
      INFORMACIJOS APIE ANKSTESNĖS VEIKLOS REZULTATUS PATEIKIMAS
      Juostinė diagrama, kurioje pateikiami ankstesnės veiklos rezultatai, atitinka šiuos kriterijus:
      
                  1.
               
               
                  juostinės diagramos Y ašies skalė turi būti linijinė, o ne logaritminė;
               
            
                  2.
               
               
                  skalė turi būti pritaikyta atsižvelgiant į atstumą tarp rodomų juostų, nesuspaudžiant juostų taip, kad būtų sunkiau atskirti grąžos svyravimus;
               
            
                  3.
               
               
                  X ašyje nustatomas 0 % rezultatų lygis;
               
            
                  4.
               
               
                  ant kiekvienos juostos turi būti žymė, nurodant gautą grąžą procentais;
               
            
                  5.
               
               
                  ankstesnės veiklos rezultatų duomenys apvalinami dešimtųjų tikslumu.